“Татарстан – Яңа Гасыр” телевидениесендә язгы үзгәрешләр

	Быел тамашачылар хәтерендә март ае табигать үзгәрешләре белән генә түгел, ә телевизион үзгәрешләр белән дә истә калыр, мөгаен. Тапшырулар тәртибенең яңартылган вариантын инде 21нче март көнне үк күрергә мөмкин булачак. 	 Иң мөһиме, “Татарстан – Яңа Гасыр” каналы хәзер иртәнге 5тән үк эшли башлый. Моннан тыш дүшәмбе, сишәмбе, чәршәмбе һәм пәнҗешәмбе көннәрендә көндезге сәгать 11дә татар халкының яраткан җырлары “Ретро-концерт” тапшыруында урын алачак.    Ә балалар һәм яшьләр өчен эшләүче “Яшь ТНВ” каналы үзенең дусларын эш көннәрендә 15 сәгатьтә көтеп кала.    Иң яхшы телевизион вакытта - 19 сәгатьтә - халыкны аеруча кызыксындырган тапшырулар эфирга чыгачак. Мәсәлән, дүшәмбе көннәрендә иң актуаль сорауларга җавап бирүче “Прямая связь” тапшыруын карарга мөмкин. Ә сишәмбе һәм чәршәмбе татар спектакльләре рус субтитрлары белән күрсәтелер. Пәнҗешәмбе көнне исә якшәмбе 15 сәгатьтә турыдан-туры эфирда барган “Мәдәният дөньясында” тапшыруының кабатлау чыгарылышы урын алыр. Җомга көннәрендә бу вакытта язның иң көтелгән премьерасы – “Җомга киче” күрсәтелер. Әлеге күңел ачу программасында татар эстрадасының якты йолдызлары белән бергә юмор осталары да чыгыш ясый.    “Между нами...” дигән өр-яңа проект якшәмбе 9 сәгать 30 минутта старт ала. Биредә алып баручылар хатын-кызлар өчен кызыклы булган темаларга сөйләшә.    Моннан тыш сыйфатлы кино яратучыларны телеэкраннар каршында һәр көнне төп-төгәл 22 сәгатьтә көтәбез.    Хәзер “Новости Татарстана. В субботу вечером” тапшыруын да ике тапкыр карарга мөмкин. Беренче чыгарылыш 18 сәгать 30 минутта булса, икенче чыгарылыш - 21 сәгать 30 минутта.    Шимбәнең төнге телеэфиры да үзенең тамашачыларын өр-яңа музыкаль проект белән куандырырга җыена. Ул "ТНВ: Территория Ночного Вещания" дип атала. Анда музыкаль коллективлар үзләренең осталыкларын студиядә үк күрсәтә. Меломаннарны экраннар каршында төп-төгәл төнге сәгать 12дә көтеп калабыз.    “7 дней” тапшыруы эфирга якшәмбе көнне 18 сәгать 30 минутта чыгып, 21 сәгатьтә кабатлап күрсәтеләчәк.    “Татарстан – Яңа Гасыр” телевидениесендә эшләүчеләр әйтүенчә, тапшыруларның яңа тәртиптә чыга башлавы тамашачыларга аларны тагы да уңай вакытта карау мөмкинлеге бирә.  

ТНВ

	№   |  	


